നഗരമധ്യത്തില് ബൈക്ക് സ്റ്റണ്ടിങ്ങ്: വീട്ടിലെത്തി നോട്ടീസ് നല്കി മോട്ടോര് വാഹന വകുപ്പ് കോട്ടയം: നഗരമധ്യത്തില് റെയില്വേ സ്റ്റേഷന് റോഡില് ബൈക്കിന്റെ മുന്ചക്രങ്ങള് ഉയര്ത്തി സ്റ്റണ്ടിങ്ങ് നടത്തിയ യുവാവിനെ പൊക്കി മോട്ടോര് വാഹന വകുപ്പ്. സ്റ്റണ്ടിങ്ങ് നടത്തിയ ശേഷം ഇത് വീഡിയോ പകര്ത്തി, ബാഗ്രൗണ്ട് സ്കോര് സഹിതം സോഷ്യല് മീഡിയയില് പ്രചരിപ്പിച്ച യുവാവിനെയാണ് മോട്ടോര് വാഹന വകുപ്പ് കണ്ടെത്തിയത്. യുവാവിന്റെ വീട്ടിലെത്തിയ ഉദ്യോഗ്ഥര് ലൈസന്സ് സസ്പെന്റ് ചെയ്യാന് നോട്ടീസ് നല്കിയ ശേഷമാണ് അധികൃതര് മടങ്ങിയത്. കഴിഞ്ഞ ദിവസമായിരുന്നു സംഭവം. റെയില്വേ സ്റ്റേഷനില് നിന്ന് ലോഗോസ് ഭാഗത്തേയ്ക്കുള്ള റോഡിലാണ് യുവാവ് അഭ്യാസം പ്രകടനം നടത്തിയത്. ഒപ്പമുണ്ടായിരുന്ന സുഹൃത്തു വീഡിയോ പകര്ത്തുകയും ഇരുവരും ചേര്ന്ന് വീഡിയോ എഡിറ്റ് ചെയ്ത ശേഷം സോഷ്യല് മീഡിയയില് അപ്ലോഡ് ചെയ്യുകയായിരുന്നു.വിവരമറിഞ്ഞു മോട്ടോര് വാഹന വകുപ്പ് നടത്തിയ അന്വേഷണത്തില് അയ്മനം സ്വദേശിയായ ബി.ബി.എ വിദ്യാര്ഥിയുടേതാണ് ബൈക്ക് എന്നു കണ്ടെത്തി. തുടര്ന്നു എന്ഫോഴ്സ്മെന്റ് ആര്.ടി.ഒ ടോജോ എം.തോമസിന്റെ നേതൃത്വത്തില് അധികൃതര് അയ്മനത്തെ ഇയാളുടെ വീട്ടിലെത്തി നോട്ടീസ് നല്കി. പിതാവിനൊപ്പം എന്ഫോഴ്സ്മെന്റ് ആര്.ടി.ഓഫിസില് ഹാജരായ യുവാവിന്റെ ലൈസന്സ് സസ്പെന്റ് ചെയ്യാന് നോട്ടീസ് നല്കി. കോട്ടയം ആര്.ടി.ഒ ആണ് വിഷയത്തില് നടപടി സ്വീകരിക്കേണ്ടത്.മകന് വാശിപിടിച്ചതിനെ തുടര്ന്നാണ് ബൈക്ക് വാങ്ങി നല്കിയതെന്നു മോട്ടോര് വാഹന വകുപ്പ് ഉദ്യോഗസ്ഥരോട് യുവാവിന്റെ മാതാപിതാക്കള് പറഞ്ഞു. ഡ്യൂക്ക് ബൈക്ക് തന്നെ വാങ്ങി നല്കിയില്ലെങ്കില്, കിഡ്നി വിറ്റ് ബൈക്ക് വാങ്ങുമെന്നായിരുന്നു ഇയാള് മാതാപിതാക്കളെ ഭീഷണിപ്പെടുത്തിയത്. തുടര്ന്നാണ് ബൈക്ക് വാങ്ങി നല്കിയതെന്നും പെയ്ന്റിങ്ങ് തൊഴിലാളിയായ പിതാവ് മോട്ടോര് വാഹന വകുപ്പ് ഉദ്യോഗസ്ഥരോടു പറഞ്ഞു.